text: কলকাতায় আটক জঙ্গিদের একজন মোস্ট ওয়ান্টেড ফারুক | bangla24bdnews.com
  Home জাতীয় কলকাতায় আটক জঙ্গিদের একজন মোস্ট ওয়ান্টেড ফারুক
  কলকাতায় আটক জঙ্গিদের একজন মোস্ট ওয়ান্টেড ফারুক
  ঢাকা (বাংলা ২৪ বিডি নিউজ) : কলকাতায় আটক হওয়া ৬ জঙ্গির তিনজন বাংলাদেশি। এই তিনজনের মধ্যে একজন ২০১৪ সালের ময়মনসিংহের ত্রিশালে প্রিজন ভ্যান থেকে পুলিশ কনস্টেবলকে হত্যা করে পালিয়ে যাওয়া মোস্ট ওয়ান্টেড ফারুক হতে পারে বলে জানিয়েছেন স্বরাষ্ট্রমন্ত্রী আসাদুজ্জামান খান কামাল।
  আসন্ন শারদীয় দুর্গাপূজা উপলক্ষে আইনশৃঙ্খলা পরিস্থিতি নিয়ে সচিবালয়ে স্বারাষ্ট্র মন্ত্রণালয়ে নিজ কক্ষে মঙ্গলবার (২৭ সেপ্টেম্বর) দুপুর সোয়া ২টায় পূজা উদযাপন কমিটি ও আইনশৃঙ্খলা সদস্যের সঙ্গে বৈঠক শেষে মন্ত্রী সাংবাদিকদের এসব কথা বলেন।
  আসাদুজ্জামান খান কামাল বলেন, 'আমরা যতটুকু জেনেছি, ৩ বাংলাদেশির মধ্যে ফারুক নামে একজন রয়েছেন। সে মোস্ট ওয়ান্টেড ও পুরস্কারঘোষিত জঙ্গি। যতটুকু জেনেছি সে-ই ধরা পড়েছে। তবে অফিশিয়ালি এখন পর্যন্ত কিছু জানা যায়নি।'
  তিনি বলেন, 'যদি মোস্ট ওয়ান্টেড সেই ফারুক হয়, তবে সেটি আমাদের জন্য ভালো খবর। ভারতের সঙ্গে আমাদের চুক্তি রয়েছে যে, আমাদের কেউ ওখানে ধরা পড়লে আমাদের ফেরত দেবে।'
  উল্লেখ্য, সোমবার (২৬ সেপ্টেম্বর) আসাম ও পশ্চিমবঙ্গ থেকে ৬ জনকে আটক করে দেশটির আইনশৃঙ্খলা রক্ষাকারী বাহিনীর সদস্যরা।
  এদিকে দুর্গাপূজায় নিরাপত্তা ব্যবস্থা জোরদার করা হচ্ছে জানিয়ে স্বরাষ্ট্রমন্ত্রী বলেন, 'প্রতিমা তৈরি থেকে শুরু করে বিসর্জন পর্যন্ত নিরাপত্তা নিশ্চিত করা হয়েছে।'
  তিনি বলেন, সারা দেশে গতবারের চেয়ে এবার ৩শ'র বেশি পূজামণ্ডপ হবে বলে জেনেছি। এ সংখ্যা আরও বেশি হতে পারে। উৎসব নির্বিঘ্নে করতে আমাদের কোনো ঘাটতি থাকবে না।
  বৈঠকে পুলিশ, র‌্যাব, আনসার, বিজিবিসহ আইনশৃঙ্খলা বাহিনীর প্রতিনিধি এবং পূজা উদযাপন কমিটির নেতারা উপস্থিত ছিলেন।